**Min ånde er frisk**

*Tekst: Frode Veddinge 1966*

*Melodi: The Old Maid´s Song (Am.)*

*En gammel Broadside Ballad fra 1600-tallet. I irland hedder den ”Old Maid in the Garret”*

*Frode Veddinge 1940 - 2024*

Jeg tænker på kvinder, både tidligt og silde,

På myrter og på kys, og på vielsesgilde.

Min ungkarletilstand er hård og ufrivillig,

Kom, tag mig nu til altret, jeg er ganske villig!

Min ånde er frisk, mine armhuler rene,

Hvorfor skal jeg da gå gennem livet alene?

Jeg ska` vaske dit gulv, jeg vil skure, jeg vil bone,

Du skal ej fortryde, hvis du vil bli´ min kone!

Jeg varmer dine fødder, alle løfter vil jeg holde,

Jeg føler, jeg er skabt til en ægtemands rolle!

Min ånde er frisk, mine armhuler rene

Hvorfor skal jeg da gå gennem livet alene?

Min lillebror, August, som er grim og uforstandig,

Han er så populær, pigerne siger, han er mandig.

Jeg er ganske pæn, kom nu og giv mig lindring:

Mit fjernsyn er betalt – PS, barn ingen hindring!

Min ånde er frisk, mine armhuler rene

Hvorfor skal jeg da gå gennem livet alene?

Jeg havde en fætter, som var gartner i Rønne;

Han kendte alle pi´r dér og ku´ vælge de kønne.

Jeg kender ingen, hvor meget jeg end søger;

Vil jeg ha´ erotik, må jeg købe billigbøger!

Min ånde er frisk, mine armhuler rene

Hvorfor skal jeg da gå gennem livet alene?

Jeg vandrer i min søgen fra Herodes til Pilatus,

Et ægteskab vil afgjort forbedre min status.

Min ungkarlestand er hård og ufrivillig,

Borgmester eller alter – lige meget, jeg er villig!

Min ånde er frisk, mine armhuler rene

Hvorfor skal jeg da gå gennem livet alene?

